סמוך לשעה 15:00 התקבל דיווח במוקד מד"א על תאונה קשה מאוד במהלכה התנגש מיניבוס בגדר בטיחות בכביש 443 לכיוון ירושלים, סמוך למבוא מודיעים. חובשים ופראמדיקים של מד"א העניקו במקום טיפול רפואי לכ-14 נפגעים, בהם ארבעה במצב אנוש שזמן קצר לאחר מכן נקבע מותם. כמו כן, טופלו פצוע אחד במצב בינוני ותשעה במצב קל. כל הנפגעים הם גברים כבני 40.
"בתוך הרכב נלכדו שני גברים, ומחוץ לו נמצאו שני גברים נוספים"
"מדובר בתאונה מזעזעת", סיפר חובש רפואת חירום במד"א דניאל דובינקי שחלף במקום בזמן התאונה. "כשחלפתי במקום הבחנתי ברכב הסעות שאיבד שליטה, התנגש בגדר ההפרדה והמשיך עשרות מטרים בנסיעה בצמוד לגדר".
לדבריו, "ברכב נסעו כ-14 נוסעים. הזעקתי כוחות גדולים למקום והתחלתי במיון ראשוני של הנפגעים. בתוך הרכב נלכדו שני גברים בשנות ה-40 לחייהם ומחוץ לרכב נמצאו שני גברים נוספים, גם הם בשנות ה-40. ארבעתם היו מחוסרי הכרה וסבלו מפגיעה רב מערכתית קשה. מצבם היה אנוש ובתוך זמן קצר הפראמדיקים שלנו שהגיעו למקום נאלצו לקבוע את מותם של הארבעה. 9 פצועים נוספים היו בהכרה מלאה, אחד מהם סבל מחבלות בבטן ובראש ומצבו הוגדר בינוני והשאר נחבלו בגופם ומצבם הוגדר קל". הפצועים פונו לבתי החולים 'שערי צדק' בירושלים ואסף הרופא בצריפין.
כביש 443 באזור מבוא מודעין לכיוון מזרח נחסם לתנועה בעקבות התאונה. שוטרי משטרת ישראל נמצאים במקום ומכווינים את התנועה. יש לפנות לדרכים חלופיות.
"נהג מיניבוס חייב בהכרה מקצועית"
לדברי יו"ר ארגון נהגי האוטובוסים בישראל, ישראל גנון, בתגובה לתאונה הקטלנית, "עדיין לא ידוע לנו פרטי המקרה והנסיבות שהובילו לתאונה הקטלנית, אך במשרד התחבורה חייבים להבין שגם נהג מיניבוס הינו נהג רכב ציבורי החייב בהכרה מקצועית, בהדרכות ובפיקוח לא פחות מאשר נהגי התחבורה הציבורית. חייבים לעצור את כדור השלג הזה לפני שיהיו חלילה הרוגים נוספים".